b"\n_START_ARTICLE_\nCaterina de Su\xc3\xa8cia\n_START_SECTION_\nBiografia\n_START_PARAGRAPH_\nCaterina era la segona dels vuit fills de santa Br\xc3\xadgida de Su\xc3\xa8cia i Ulf Gudmarsson, senyor d'Ulv\xc3\xa5sa. Als tretze anys va esposar Eggert van Kyren, noble germano-suec, amb qui va acordar mantenir el seu vot de castedat. Va seguir la seva mare a Roma en 1349 i poc temps despr\xc3\xa9s va rebre la not\xc3\xadcia de la mort del seu marit. Va \xc3\xa9sser deixeble de la seva mare i, en morir, va tornar a Su\xc3\xa8cia amb la seva despulla. Va \xc3\xa9sser abadessa de l'abadia de Vadstena, fundada per la seva mare. Torn\xc3\xa0 a Roma per intervenir en el seu proc\xc3\xa9s de canonitzaci\xc3\xb3 i organitzar l'orde de les brigidines. Es pensa que va escriure una obra devocional titulada Si\xc3\xa6linna tr\xc3\xb6st (Sj\xc3\xa4lens tr\xc3\xb6st o Consolaci\xc3\xb3 de l'\xc3\xa0nima).\n_START_SECTION_\nVeneraci\xc3\xb3\n_START_PARAGRAPH_\nInnocenci VIII va donar perm\xc3\xads per retre-li culte en 1484, marcant la seva festivitat lit\xc3\xbargica el 24 de mar\xc3\xa7. El proc\xc3\xa9s de beatificaci\xc3\xb3 i canonitzaci\xc3\xb3, per\xc3\xb2, no es va arribar a completar mai a causa de la Reforma protestant."